หุ้นไทยเสี่ยงรูดหนักหลังดาวโจนส์ดิ่ง800จุด-ตลาดฯเอเชียร่วงยกแผง เซ่นบอนด์ยีลด์พุ่ง3.4%
หุ้นไทยเสี่ยงรูดหนักหลังดาวโจนส์ดิ่ง831.83จุด-ตลาดฯเอเชียร่วงยกแผง เซ่นบอนด์ยีลด์พุ่ง3.4% วิตกเฟดขึ้นดอกเบี้ย
11 ต.ค. 2561

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดร่วงลงอย่างหนักเมื่อคืนนี้ (10 ต.ค.) โดยทั้งดาวโจนส์ และ S&amp;P500 ปรับตัวลดลงหนักสุดนับตั้งแต่วันที่ 8 ก.พ.2561 เนื่องจากความวิตกกังวลเกี่ยวกับอัตราผลตอบแทนพันธบัตรรัฐบาลสหรัฐที่พุ่งขึ้นสู่ระดับ 3.401% หลังการเปิดเผยตัวเลขเงินเฟ้อสหรัฐ ซึ่งบ่งชี้ว่าธนาคารกลางสหรัฐ (เฟด) อาจเร่งการปรับขึ้นอัตราดอกเบี้ย
โดย ดัชนีเฉลี่ยอุตสาหกรรมดาวโจนส์ปิดที่ 25,598.74 จุด ดิ่งลง 831.83 จุด หรือ -3.15% ขณะที่ดัชนี S&amp;P500 ปิดที่ 2,785.68 จุด ลดลง 94.66 จุด หรือ -3.29% และดัชนี Nasdaq ปิดที่ 7,422.05 จุด ร่วงลง 315.97 จุด หรือ -4.08%
ขณะที่ตลาดหุ้นลอนดอนดัชนี FTSE 100 ปิดปรับตัวลงเมื่อคืนนี้ ลดลง 91.85 จุด หรือ -1.27% โดยได้รับแรงกดดันจากการร่วงลงของตลาดหุ้นทั่วโลก โดยเฉพาะอย่างยิ่งตลาดหุ้นสหรัฐที่ดิ่งลงอย่างหนัก
ขณะเดียวกัน ตลาดหุ้นเอเชียส่วนใหญ่อยู่ในแดนลบตามภาวะดัชนีดาวโจนส์ โดย ดัชนี NIKKEI 225 ตลาดหุ้นโตเกียวร่วงลง 914.94 จุด หรือลดลง 3.89% มาอยู่ที่ระดับ 22,591.10 จุด,ดัชนี SSE Composite ตลาดหุ้นจีนเปิดวันนี้ที่ 2,643.07 จุด ลดลง 82.77 จุด หรือ 3.04%
ส่วนดัชนี HSI ตลาดหุ้นฮ่องกงเปิดวันนี้ที่ 25,392.90 จุด ลดลง 800.17 จุด หรือ 3.05% ดัชนี TAIEX ตลาดหุ้นไต้หวันเปิดวันนี้ที่ 10,272.04 จุด ลดลง 194.79 จุด หรือ 1.86%
นอกจากนี้ ดัชนี KOSPI ตลาดหุ้นเกาหลีใต้เปิดวันนี้ที่ 2,176.16 จุด ลดลง 52.45 จุด หรือ 2.35% ดัชนี FTSE STI ตลาดหุ้นสิงคโปร์เปิดวันนี้ที่ 3,074.77 จุด ลดลง 56.71 จุด หรือ 1.81% ,ดัชนี FBMKLCI ตลาดหุ้นมาเลเซียเปิดวันนี้ที่ 1,699.76 จุด ลดลง 35.42 จุด หรือ 2.04% และดัชนี PSE Composite ตลาดหุ้นฟิลิปปินส์เปิดวันนี้ที่ 6,934.76 จุด ลดลง 66.38 จุด หรือ 0.95%
โดยประเด็นดังกล่าวคาดว่าจะเป็นปัจจัยกดดันหุ้นไทยในวันนี้ให้ปรับตัวลดลงอยู่ในแดนลบ ซึ่ง บล.กรุงศรี จำกัด (มหาชน) ระบุในบทวิเคราะห์ โดยมองแนวโน้มตลาดหุ้นวันนี้ SET Index ปรับตัวลงทดสอบ 1,680 – 1,690 จุด จากบรรยากาศเชิงลบตลาดหุ้นทั่วโลกที่ทรุดตัวลงแรงตามความกังวล FED จะปรับขึ้นอัตราดอกเบี้ย หลังดัชนีราคาผู้ผลิต PPI ของสหรัฐเดือนก.ย.พุ่งสูงสุดในรอบ 8 เดือนโดย +0.4% สะท้อนถึงอัตราเงินเฟ้อที่เร่งตัวขึ้น, bond yield US10 ปี ทรงตัวระดับสูงราว 3.2%
ด้าน ประธานาธิบดีโดนัลด์ ทรัมป์ ได้ออกมาแสดงความเห็นเกี่ยวกับตลาดหุ้นสหรัฐที่ดิ่งลงอย่างหนักเมื่อคืนนี้ โดยกล่าวว่า ตลาดหุ้นเพียงแต่เข้าสู่ระยะ “พักฐาน” พร้อมกับกล่าวโจมตีธนาคารกลางสหรัฐ (เฟด) ในกรณีที่เฟดปรับขึ้นอัตราดอกเบี้ยเร็วเกินไป
“การร่วงลงของตลาดหุ้นสหรัฐเมื่อคืนนี้ เป็นการพักฐาน ซึ่งเป็นภาวะที่เรารอคอยมานาน แต่ผมไม่เห็นด้วยกับสิ่งที่เฟดกำลังทำในขณะนี้” นายโดนัลด์ ทรัมป์ กล่าว
 